ประกาศคณะกรรมการกํากับและส่งเสริมการประกอบธุรกิจประกันภัยเรื่อง จรรยาบรรณแห่งวิชาชีพผู้ประเมินวินาศภัยพ.ศ. 2552----------------------------------------- อาศัยอํานาจตามความในมาตรา 35/6 แห่งพระราชบัญญัติประกันวินาศภัย พ.ศ. 2535 ซึ่งแก้ไขเพิ่มเติมโดยพระราชบัญญัติประกันวินาศภัย (ฉบับที่ 2) พ.ศ. 2551 ประกอบกับมติที่ประชุมคณะกรรมการกํากับและส่งเสริมการประกอบธุรกิจประกันภัย ครั้งที่ 6/2552 เมื่อวันที่ 26 มิถุนายน 2552 คณะกรรมการกํากับและส่งเสริมการประกอบธุรกิจประกันภัย จึงออกประกาศไว้ดังนี้ข้อ ๑ ในประกาศนี้ "ผู้ประเมินวินาศภัย" หมายความว่า ผู้ได้รับใบอนุญาตเป็นผู้ประเมินวินาศภัยจากนายทะเบียนและขึ้นทะเบียนต่อสํานักงานคณะกรรมการกํากับและส่งเสริมการประกอบธุรกิจประกันภัยข้อ ๒ ผู้ประเมินวินาศภัยต้องปฏิบัติตามจรรยาบรรณแห่งวิชาชีพ ตามที่กําหนดไว้ในประกาศนี้โดยเคร่งครัดข้อ ๓ จรรยาบรรณแห่งวิชาชีพผู้ประเมินวินาศภัยกําหนดไว้ดังนี้ 3.1 มาตรฐานในการปฏิบัติงาน ผู้ประเมินวินาศภัยต้องปฏิบัติงานเฉพาะที่ตนมีความรู้ความสามารถเท่านั้น ในกรณีงานที่ได้รับว่าจ้างต้องการความรู้ความสามารถหรือประสบการณ์อย่างอื่นนอกเหนือจากที่ตนเชี่ยวชาญ ผู้ประเมินวินาศภัยต้องแจ้งให้ผู้ว่าจ้างของตนทราบอย่างตรงไปตรงมา ระบุถึงบทบาทหน้าที่ความช่วยเหลือของผู้ประเมินวิชาชีพรายอื่นเหล่านั้นในรายงานการประเมินโดยเปิดเผย และไม่รับทํางานให้แก่คู่กรณีฝ่ายที่อยู่ตรงข้ามกับผู้ว่าจ้างรายเดิมในเหตุวินาศภัยเดียวกัน รวมถึงไม่กระทําการใด ๆ อันเข้าข่ายการขัดผลประโยชน์ของผู้ว่าจ้าง (Conflict of Interest) 3.2 ความซื่อสัตย์ในวิชาชีพ ผู้ประเมินวินาศภัยต้องปฏิบัติงานด้วยความซื่อสัตย์ สุจริต ปฏิบัติงานที่ได้รับทําอย่างถูกต้องตามหลักปฏิบัติและวิชาการของวิชาชีพโดยเคร่งครัดไม่ประพฤติปฏิบัติใด ๆ ที่ส่อไปในทางไม่สุจริต หรือก่อให้เกิดความเข้าใจผิด 3.3 ความเป็นกลางในการปฏิบัติงานของผู้ประเมินวินาศภัย ต้องปฏิบัติงานการประเมินวินาศภัยด้วยความเป็นอิสระตรงไปตรงมา ไม่ลําเอียง และปราศจากผลประโยชน์ส่วนตัวใด ๆ 3.4 ความรับผิดชอบต่อรายงานการประเมินวินาศภัย เมื่อผู้ประเมินวินาศภัยลงนามรับรองในรายงานการประเมินวินาศภัยแล้ว ให้ถือเป็นความรับผิดชอบโดยสมบูรณ์ของผู้ประเมินวินาศภัยที่มีผลต่อเนื้อหาสาระและความถูกต้องของรายงาน จะกล่าวอ้างว่าส่วนหนึ่งส่วนใดของรายงานกระทําขึ้นโดยบุคคลอื่นเพื่อให้ตนหลุดพ้นจากความรับผิดในรายงานมิได้ 3.5 พัฒนาและเผยแพร่ความรู้ทางวิชาชีพของตนตลอดเวลาที่ประกอบวิชาชีพประเมินวินาศภัย และให้ความสําคัญในการช่วยเหลือส่งเสริมเพื่อเพิ่มพูนความรู้ประสบการณ์ ให้แก่ผู้ประเมินวินาศภัยในความดูแลของตนเองอย่างจริงจัง 3.6 มารยาทและความร่วมมือ (Courtesy and Cooperation) ผู้ประเมินวินาศภัยต้องปฏิบัติงานโดยรักษามารยาททางวิชาชีพ และให้ความร่วมมือกับบุคคลอื่นตามควรดังต่อไปนี้ 3.6.1 ให้ความร่วมมืออย่างเต็มที่ในการให้ข้อมูลข้อเท็จจริงที่เกี่ยวข้องหากได้รับการร้องขอโดยสํานักงานคณะกรรมการกํากับและส่งเสริมการประกอบธุรกิจประกันภัย 3.6.2 แสดงความคิดเห็นต่อผลงานของผู้ประเมินวินาศภัยรายอื่นอย่างไม่มีอคติด้วยมารยาทและด้วยความเคารพ และตั้งมั่นอยู่บนพื้นฐานมาตรฐานการปฏิบัติงาน 3.7 การโฆษณา (Advertising) ผู้ประเมินวินาศภัยต้องไม่ทําการโฆษณากล่าวอ้างหรือกล่าวเกินความเป็นจริงเกี่ยวกับคุณสมบัติทางวิชาชีพ หรือความรู้ และประสบการณ์ทางวิชาชีพของตน และไม่มีส่วนเกี่ยวข้องกับการโฆษณาหรือกิจกรรมส่งเสริมธุรกิจที่รู้ว่าไม่เป็นความจริงหรืออาจทําให้เข้าใจผิด ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปผู้มีอํานาจลงนาม - ประกาศ ณ วันที่ 19 สิงหาคม พ.ศ. 2552 สถิตย์ ลิ่มพงศ์พันธุ์ปลัดกระทรวงการคลังประธานคณะกรรมการกํากับและส่งเสริมการประกอบธุรกิจประกันภัย